Predkladacia správa

Podpredseda vlády a minister vnútra Slovenskej republiky predkladá na rokovanie vlády Slovenskej republiky návrh na uzavretie „Dohody medzi vládou Slovenskej republiky a vládou Vietnamskej socialistickej republiky o vzájomnom zrušení vízovej povinnosti pre držiteľov diplomatických pasov a o uľahčení vydávania víz pre držiteľov služobných pasov“. 

Iniciatívu smerujúcu k uzavretiu predkladaného návrhu dohody ako prvá vyvinula slovenská strana, ktorá v roku 2004 vypracovala nový návrh dohody, týkajúci sa zrušenia vízovej povinnosti pre držiteľov diplomatických pasov.

Podnetom vypracovania nového návrhu dohody bolo docielenie zamedzenia neobmedzeného pohybu držiteľov služobných pasov na území Slovenskej republiky a zneužívania cestovania na služobné pasy s cieľom súkromných obchodných aktivít.

Zosúlaďovanie textu dohody prebiehalo formou korešpondencie medzi vecnými gestormi dohody Ministerstvom vnútra Slovenskej republiky a Ministerstvom zahraničných vecí Vietnamskej socialistickej republiky

Predkladaný návrh dohody umožňuje štátnym občanom jednej zmluvnej strany, ktorí sú držiteľmi platných diplomatických pasov, vstupovať na územie druhej zmluvnej strany, vycestovať z neho, zdržiavať sa na ňom po dobu nepresahujúcu 90 dní odo dňa vstupu a prechádzať ním bez víz. Návrh dohody taktiež umožňuje uľahčenie vydávania víz štátnym občanom oboch zmluvných strán, ktorí sú držiteľmi služobných pasov.

Dňom nadobudnutia platnosti tejto dohody sa skončí platnosť Dohody medzi vládou Českej a Slovenskej Federatívnej Republiky a vládou Vietnamskej socialistickej republiky o zrušení vízovej povinnosti pre štátnych občanov ČSFR a VSR, držiteľov diplomatických a  služobných pasov, podpísanej v Hanoji dňa 10. júla 1992.

Vykonanie obvyklých formálnych úkonov súvisiacich s uzavretím dohody zabezpečí Ministerstvo vnútra Slovenskej republiky v súčinnosti s Ministerstvom zahraničných vecí Slovenskej republiky v súlade s platnými právnymi predpismi.

Slovenská a vietnamská strana prejavili záujem, aby sa uvedená dohoda podpísala počas plánovanej návštevy prezidenta SR vo VSR, ktorá sa uskutoční v októbri 2006.

Predkladaný návrh dohody zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.  				       
									
Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.